tttarun/llama2_hindi huggingface dataset:
भूदान तथा ग्रामदान आंदोलनों की चर्चा करें। ये अपने उद्देश्यों की प्राप्ति में किस सीमा तक सफल रहे। आलोचनात्मक परीक्षण कीजिये।
उत्तर :
भूमिका में:

विनोबा भावे द्वारा शुरू किये गए भूदान तथा ग्रामदान आंदोलनों की पृष्ठभूमि को बताते हुए उत्तर की शुरुआत करें।
स्वतंत्रता के पश्चात् कृषि जोतों में असमानता से उत्पन्न आर्थिक विषमता के कारण कृषकों की दशा अत्यंत दयनीय हो गई। भूमिहीन कृषकों की दशा सुधारने हेतु विनोबा भावे ने 1951 में भूदान तथा ग्रामदान आंदोलनों की शुरुआत वर्तमान तेलंगाना के पोचमपल्ली गाँव से की, जिससे भूमिहीन निर्धन किसान समाज की मुख्य धारा से जुड़कर गरिमामय जीवनयापन कर सकें।
विषय-वस्तु में:

विषय-वस्तु में हम भूदान तथा ग्रामदान आंदोलनों के बारे में विस्तार से चर्चा करेंगे-
स्वतंत्रता के बाद लगभग 57 प्रतिशत कृषि योग्य भूमि कुछ ज़मींदारों के पास थी। विनोबा भावे का मानना था कि भूमि का वितरण सरकार कानून बनाकर न करे अपितु देश भर में एक ऐसा आंदोलन चलाया जाए जिससे ऐसे ज़मींदार जिनके पास आवश्यकता से अधिक भूमि है, स्वेच्छा से ज़रूरतमंद किसानों को दे दें।
विनोबा भावे गांधीवादी थे, अत: उन्होंने विभिन्न राज्यों में पदयात्राएँ कीं तथा ज़मींदार एवं भू-स्वामियों से मिलकर आवश्यकता से अधिक भूमि को गरीब किसानों में बाँटने हेतु आग्रह किया। भूदान आंदोलन में पाँच करोड़ एकड़ ज़मीन दान में हासिल करने का लक्ष्य रखा गया।
कुछ ज़मींदार जो कई गाँवों के मालिक थे, उन्होंने पूरा-का-पूरा गाँव भूमिहीनों को देने की पेशकश की जिसे ग्रामदान कहा गया। इन गाँवों की भूमि पर लोगों का सामूहिक स्वामित्व स्वीकार किया गया। इसकी शुरुआत ओडिशा से हुई। जहाँ एक तरफ यह आंदोलन काफी हद तक सफल रहा वहीं दूसरी ओर, कुछ ज़मींदारों ने भूमि सीमांकन से बचने के लिये इसका गलत लाभ उठाया।
विषय-वस्तु के दूसरे भाग में हम इन आंदोलनों का आलोचनात्मक परीक्षण करेंगे-
आरंभ में यह आंदोलन काफी लोकप्रिय हुआ किंतु 1960 के बाद यह कमज़ोर पड़ गया क्योंकि आंदोलन की रचनात्मक क्षमताओं का इस्तेमाल सही दिशा में नहीं किया गया। दान में मिली 45 एकड़ भूमि में से बहुत कम ही भूमिहीन किसानों के काम आ सकी, क्योंकि अधिक बंजर भूमि ही दान में प्राप्त हुई थी। इसके अलावा लोगों ने ऐसी भूमि भी दान कर दी जो कानूनी मुकदमें में फँसी हुई थी।
जहाँ एक ओर इन आंदोलनों ने भूमि वितरण कर असमानता को दूर करने का प्रयास किया, वहीं दूसरी ओर, जिन क्षेत्रों के लोगों की आकांक्षाएँ पूरी न हो सकी वहाँ नक्सलवाद जैसे आंदोलनों की नींव पड़ गई जिससे वर्ग संघर्ष तथा हिंसा में वृद्धि हुई।
निष्कर्ष

अंत में संक्षिप्त, सारगर्भित एवं संतुलित निष्कर्ष लिखें।
हम पाते हैं कि अंतत: भूदान तथा ग्रामदान आंदोलन अपने उद्देश्यों तथा प्रयासों में तो महान आंदोलन था किंतु इसे अपेक्षित सफलता नहीं मिल सकी। किंतु भूमि सुधार की इस रक्तहीन क्रांति ने कानूनी रूप से ‘भूमि सुधारों’ को आधार अवश्य प्रदान किया।
भारत की मध्यपाषाण शिला-कला न केवल उस काल के सांस्कृतिक जीवन की बल्कि आधुनिक चित्रकला से तुलनीय परिष्कृत सौंदर्य बोध को भी प्रतिबिंबित करती है। इस टिप्पणी का समलोचनात्मक मूल्यांकन कीजिये।
उत्तर :
भूमिका में:

चित्रकला का सामान्य परिचय देते हुए एवं उसकी प्रागैतिहासिक पृष्ठभूमि के बारे में बताते हुए उत्तर आंरभ करें-
चित्रकला, कला के सर्वाधिक कोमल रूपों में एक है। प्रागैतिहासिक काल में जब मानव गुफाओं में रहता था तब उसने अपनी सौंदर्यपरक सृजनात्मक प्रेरणा की अभिव्यक्ति के लिये शैलाश्रय चित्रों का सहारा लिया।
विषय-वस्तु में:

विषय-वस्तु के प्रथम भाग में हम मध्यपाषाण काल की चित्रकला के बारे में बताएंगे-
मध्यपाषाण काल की चित्रकला के साक्ष्य मध्य भारत की कैमूर एवं विंध्य पहाड़ियों, कर्नाटक के कडप्पा ज़िला एवं उत्तर प्रदेश के कुछ स्थानों की गुफाओं से प्राप्त हुए हैं। इनसे प्राप्त चित्र अपरिष्कृत लेकिन यथार्थवादी हैं जिनमें वन्यजीवों, युद्ध एवं शिकार के दृश्यों का चित्रण है। यह काल शिला कला के लिये एक गौरवशाली अध्याय माना गया।
इन शैल चित्रों की प्रमुख विशेषता चित्रांकित दृश्यों की विविधता है, जिसमें मानव जीवन के विविध पक्षों का सूक्ष्मता से चित्रांकन किया गया है। इनमें मुख्यत: शिकार, सामूहिक नृत्य, रेखांकित मानव चित्र, पशु-पक्षी, बालक के जन्म, पोषण व भरण, उत्सव तथा युद्ध का चित्रण किया गया है। उन सभी दृश्यों के चित्रांकन के लिये गेरुआ, लाल, सफेद, हरा व पीला प्राकृतिक रंगों का प्रयोग किया गया है। इस प्रकार ये शैल चित्र मध्यपाषाण के लोगों के रहन-सहन जिसमें आखेटक एवं असुरक्षित जीवन शामिल है, सीमित रंगों के प्रयोग, भावी पीढ़ी की जीवन की क्रियाओं व यथार्थवादी दृष्टिकोण से परिचित कराते हैं। इससे यह स्पष्ट पता चलता है कि मध्यपाषाणकालीन मनुष्यों ने सौंदर्यपरक बोध का विकास कर लिया था, क्याेंकि इनके ज़्यादातर चित्रों के केंद्र में मनुष्य के चारों ओर प्रकृति को रखकर दिखाया गया है।
विषय-वस्तु के दूसरे भाग में हम मध्यपाषाणकालीन चित्रकला और आधुनिक चित्रकला के तुलनात्मक अध्ययन के बारे में बतलाएंगे-
यद्यपि भारत की आधुनिक चित्रकला जिसमें राजा रवि वर्मा, अमृता शेरगिल, नंदलाल बोस, अबिंद्रनाथ टैगोर आदि के द्वारा बनाए गए चित्रों में व्यापक सांस्कृतिक और परिष्कृत, सौंदर्यबोध के दर्शन होते हैं तथापि इनकी तुलना मध्यपाषणिक चित्रों से की जा सकती है। जहाँ मध्यपाषाणिक चित्रकला जीवन के विभिन्न पक्षों एवं आदर्शों की व्याख्या करती है, यानी लोगों की दिनचर्या, सामाजिक जीवन के बारे में बताती है, वहीं आधुनिक चित्रकला जीवन के विभिन्न पक्षों की तुलना में सौंदर्य पक्ष पर विशेष ध्यान देती है। आधुनिक चित्रकला के विभिन्न नियमों से बंधे रहने के कारण, जहाँ इसकी स्वयं की मौलिकता समाप्त हो जाती है, वहीं मध्यपाषाण काल की चित्रकला नियमों से न बंधी होकर उन्मुक्त प्रवृत्ति की थी।
निष्कर्ष

अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
यह स्वाभाविक है कि आधुनिककालीन चित्रकला अत्यधिक विकसित और परिष्कृत है लेकिन इसमें प्रकृति संबंधी पक्षों का अभाव पाया जाता है। वहीं, मध्यपाषाणिक कला सीमित संसाधनों में बेहतर कौशल का परिचय कराती हुई उस समय के जीवन-दर्शन को प्रतिबिंबित करती है। इसका प्रत्यक्ष उदाहरण, भीमबेटका के गुफा शैल-चित्रों का लगभग 1200 वर्षों तक जीवंत बने रहना है।
अंतर्वेधी आकृतियों (Intrusive forms) से आप क्या समझते है? विभिन्न अंतर्वेधी आकृतियों का संक्षेप में वर्णन करें।
उत्तर :
भूमिका में:

भूमिका में हम ज्वालामुखी उद्गार से बनी आकृतियों के बारे में बताते हुए उत्तर आरंभ करेंगे-
ज्वालामुखी उद्गार से निकला लावा जब भूपटल के अंदर ही ठंडा हो जाता है तो इस प्रव्रिया में कई आकृतियों का निर्माण होता है जो अंतर्वेधी आकृतियाँ कहलाती हैं।
विषय-वस्तु में:

विषय-वस्तु में हम आग्नेय शैलों का निर्माण और उनके वर्गीकरण को स्पष्ट करते हुए अंतर्वेधी आकृतियों के बारे में बताएंगे-
ज्वालामुखी उद्गार से निकलने वाले लावा के ठंउा होने से आग्नेय शैल का निर्माण होता है। यह लावा या तो धरातल पर पहुँचकर ठंडा और जमा होता है या धरातल तक पहुँचने से पहले भूपटल के नीचे ही ठंडा हो जाता है। लावा के ठंडा होने के स्थान के आधार पर आग्नेय शैलें- ज्वालामुखी शैलों (धरातल के ऊपर) और पाताली शैलों (धरातल के नीचे) में वर्गीकृत की गई हैं। जब यह लावा धरातल के नीचे ठंडा होता है तो कई आकृतियों का निर्माण होता है जिन्हें अंतर्वेधी आकृतियाँ कहते हैं। कुछ अंतर्वेधी शैलें निम्नलिखित हैं-
बैथोलिथ- ये ग्रेनाइट के बने पिंड होते हैं जिनका निर्माण मैग्मा भंडारों के जमाव से होता है। यदि मैग्मा का बड़ा भाग भूपर्पटी में अधिक गहराई पर ठंडा हो जाए तो यह एक गुंबद के आकार में विकसित हो जाता है। कालांतर में अनाच्छादन प्रव्रियाओं द्वारा इनके ऊपर के पदार्थों के हटने से धरातल पर ये प्रकट होते हैं।
उदाहरण- कैलिफोर्निया का सियरा नेवादा
लैकोलिथ- ये गुंबद के आकार की विशाल अंतर्वेधी चट्टानें हैं जो गहराई में पाई जाती हैं। इनका तल सपाट और एक नली द्वारा नीचे से जुड़ा होता है।
उदाहरण- ऊटा (Utah) का हेनरी पर्वत
लैपोलिथ, फैकोलिथ व सिल
ऊपर उठते हुए लावा का कुछ भाग जब क्षैतिज रूप में पाए जाने वाले कमज़ोर धरातल में चला जाता है तो अलग-अलग आकृतियों का निर्माण होता है। यदि यह तश्तरी के आकार में जम जाए तो लैपोलिथ कहलाता है और अगर अंतर्वेधी आग्नेट चट्टानों की मोड़दार अवस्था में लावा का जमाव होता है तो ये फैकोलिथ कहलाती हैं।
अंतर्वेधी आग्नेय चट्टानों का क्षैतिज तल में एक चादर के रूप में ठंडा होना सिल या शीट कहलाता है। कम मोटाई वाले जमाव ‘शीट’ एवं घने मोटाई वाले जमाव ‘सिल’ कहलाते हैं।

उदाहरण- उत्तरी इंग्लैंड का विन-सिल
डाइक- जब दरारों में धरातल के समकोण पर लावा का प्रवाह होता है और अगर यह इसी स्थिति में ठंडा हो जाए तो दीवार की भाँति एक संरचना का निर्माण होता है। इसे ही डाइक कहा जाता है। उदाहरण के तौर पर हम देखते हैं कि पश्चिम महाराष्ट्र क्षेत्र की अंतर्वेधी आग्नेय चट्टानों में यह आकृति काफी पाई जाती है।
निष्कर्ष

अंत में प्रश्नानुसार सारगर्भित, संक्षिप्त एवं संतुलित निष्कर्ष लिखें-
नोट: आप चाहें तो अपने उत्तर को बेहतर बनाने के लिये प्रत्येक प्रतिरूप के नीचे उसका डायग्राम भी बना सकते हैं।
1770 के दशक का बंगाल का प्रचण्ड अकाल प्राकृतिक आपदा से अधिक मानव निर्मित विपत्ति थी। उन विभिन्न कारणों पर चर्चा कीजिये जिन्होंने इसकी तीव्रता में बढ़ोतरी कर दी।
उत्तर :
भूमिका में :-
प्रश्नगत कथन के संदर्भ में 1770 में बंगाल में पड़े अकाल के सामान्य परिचय के साथ उत्तर प्रारंभ करें।
विषय-वस्तु में :-
अकाल के कारणों का उल्लेख करें, जैसे:
इन कारणों को निम्नलिखित रूप से समझा जा सकता हैः
कंपनी के शासन से पूर्व बंगाल में भू-राजस्व की दर 1/10 थी, किंतु कंपनी ने इसे अचानक बढ़ाकर 50 प्रतिशत कर दिया।
कृषकों को खाद्यान्न का भंडारण करने से रोक दिया गया। फलस्वरूप भूमि पर अत्यधिक दबाव पड़ा। पूर्व में कृषक वर्ग कुछ माह भूमि को परती छोड़ देते थे, जिससे भूमि का उपजाऊपन बना रहता था।
ब्रिटिशों ने कृषकों पर खाद्यान्न फसलों की तुलना में नकदी फसलों की खेती करने के लिये दबाव बनाया। फलस्वरूप कृषकों के पास अनाज की कमी हो गई।
कंपनी केवल लाभ के लिये कार्य कर रही थी, जबकि स्थानीय कृषकों की समस्याओं को पूर्णतः नज़रअंदाज़ कर दिया गया।
अकाल के समय भी कंपनी ने भू-राजस्व वसूलना जारी रखा। इससे कृषकों की स्थिति और अधिक खराब हो गई।
1769 में मानसून की असफलता ने इन सभी समस्याओं को और अधिक बढ़ा दिया। 
उपर्युक्त के अतिरिक्त कंपनी के अधिकारियों की उदासीनता, भू-राजस्व नीति और कंपनी का बढ़ता लालच आदि की भी चर्चा की जा सकती है।
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट : निर्धारित शब्द-सीमा में उत्तर को विश्लेषित करके लिखें।
महिलाओं की उद्यमशीलता परिवारों और समुदायों के आर्थिक कल्याण, गरीबी उन्मूलन और महिला सशक्तीकरण में योगदान दे सकती है। तर्क सहित व्याख्या कीजिये।
उत्तर :
भूमिका में :- 
महिला उद्यमिता एवं आर्थिक सशक्तीकरण के परिचय के साथ उत्तर प्रारंभ करें।
विषय-वस्तु में :-
महिला उद्यमिता को बढ़ावा देने वाली योजनाओं पर चर्चा करें, जैसे :
स्टार्ट-अप इंडिया।
महिलाओं के लिये प्रशिक्षण और रोज़गार कार्यक्रमों को प्रोत्साहन।
स्टैंड-अप इंडिया।
व्यापार संबंधी उद्यमिता सहायता और विकास।
प्रधानमंत्री कौशल विकास योजना। 
निष्पक्ष सशक्तीकरण और विकास के लिये विज्ञान।
इसके अतिरिक्त सूक्ष्म, लघु एवं मध्यम उद्योग विकास संगठन, राज्य लघु उद्योग विकास निगम, राष्ट्रीयकृत बैंक और उद्यमिता विकास कार्यक्रम सहित विभिन्न गैर-सरकारी संगठनों के कार्यक्रमों पर संक्षिप्त चर्चा के साथ इनके लाभों को लिखें, जैसे :
सूक्ष्म उद्यमशीलता महिला सशक्तीकरण को मज़बूत कर रही है।
लैंगिक असमानताओं में कमी आ रही है।
महिला उद्यमिता और वित्तीय सशक्तीकरण गरीबी से लड़ने का एक मज़बूत हथियार है।
लघु ऋण छोटे पैमाने के व्यापार उद्यमों को बढ़ावा दे रहे है और इसका मुख्य उद्देश्य आय उत्पन्न  करने वाली गतिविधियों के ज़रिये गरीबी कम करना है।
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट : निर्धारित शब्द-सीमा में विश्लेषित करके लिखें।
पश्चिमी विक्षोभ की प्रक्रिया को स्पष्ट करते हुए भारतीय अर्थव्यवस्था पर इसके प्रभाव की विवेचना कीजिये।
उत्तर :
भूमिका में:- 
पश्चिमी विक्षोभ की प्रक्रिया को स्पष्ट करते हुए उत्तर प्रारंभ करें।  
विषय-वस्तु में:- 
भारतीय अर्थव्यवस्था पर इसके प्रभावों को लिखें, जैसे :
सकारात्मक प्रभाव:
पश्चिमी विक्षोभ से होने वाली वर्षा हिमालयी राज्यों में सेब की फसल तथा मैदानी भागों में रबी की फसल के लिए लाभदायी होती है। 
बर्फ़बारी होने से हिमालयी क्षेत्रों में पर्यटन को बढ़ावा मिलता है। 
मिट्टी की उर्वरा शक्ति में वृद्धि के साथ ही भूजल-स्तर में सुधार होता है। 
शीतकालीन वर्षा मैदानी भागों में रबी की फसलों को ठंड और पाले से बचा लेती है।
नकारात्मक प्रभाव: 
पहाड़ी क्षेत्रों में बादल फटने की घटनाएँ। 
मैदानी भागों में भारी वर्षा तथा ओलावृष्टि से फसलों की बर्बादी आदि। 
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट: निर्धारित शब्द-सीमा में उत्तर को विश्लेषित करके लिखें।
‘आर्थिक राष्ट्रवाद’ को बढ़ावा देने में 1929 के आर्थिक संकट के योगदान का परीक्षण कीजिये।
उत्तर :
भूमिका में:- 
विश्वव्यापी आर्थिक मंदी के सामान्य परिचय से उत्तर प्रारंभ करें। 
विषय-वस्तु में:-
आर्थिक राष्ट्रवाद को समझाते हुए कारण के रूप में आर्थिक मंदी तथा इसकी भूमिका पर चर्चा करें, जैसे :
आर्थिक राष्ट्रवाद के अंतर्गत प्रत्येक राष्ट्र अपने व्यापार वाणिज्य को बढ़ाने का प्रयास करता है।
विभिन्न निषेधात्मक प्रशुल्क या अत्यधिक ‘आयात कर’ और न्यूनतम ‘निर्यात कर’ लगा दिये जाते हैं जिससे संबंधित राष्ट्र का विदेशी निर्यात बढ़े और आयात घटे। 
प्रथम विश्वयुद्ध के पश्चात् सभी राष्ट्रों ने आत्मनिर्भरता और आर्थिक राष्ट्रीयता की नीति अपनाई। 
यूरोपीय राष्ट्रों ने ऋणों के भुगतान के लिये अपना माल अधिकाधिक बेचना चाहा। किंतु अमेरिका तथा अन्य यूरोपीय राष्ट्रों ने आयातों को नियंत्रित कर दिया था। 
विश्वयुद्ध की मार झेल रहे गरीब राष्ट्रों ने भी मुक्त व्यापार की नीति का त्याग कर दिया। परिणामस्वरूप आर्थिक राष्ट्रवाद की भावना का विकास हुआ। 
आर्थिक मंदी के संकट से बचने के लिये सभी राष्ट्रों ने आर्थिक राष्ट्रवाद की नीति को अपनाया।
प्रत्येक राष्ट्र ने स्वहित को देखते हुए संकुचित नीतियाँ अपनाईं, फलस्वरूप अंतर्राष्ट्रीय भावना को ठेस पहुँची।
अन्य राष्ट्रों को सहायता देना बंद कर दिया और प्रशुल्क रूपी दीवारें खड़ी कर दी गईं। 
आर्थिक राष्ट्रवाद की नीति के परिणामस्वरूप तत्कालीन विश्व व्यापार आधा ही रह गया। 
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट: निर्धारित शब्द-सीमा में उत्तर को विश्लेषित करके लिखें।
जैसे सूर्य की किरणें समस्त संसार में विकसित होती हैं, चाहे आगे या पीछे, वैसे ही प्रज्ञा का प्रकाश किसी एक महाद्वीप तक कैसे सीमित रह सकता है? पुनर्जागरण के दौरान उपजे विचार के संदर्भ में उक्त कथन की विवेचना कीजिये।
उत्तर :
भूमिका में :- 
पुनर्जागरण को परिभाषित करते हुए उत्तर प्रारंभ करें।
विषय-वस्तु में :-
पुनर्जागरण के सकारात्मक प्रभाव को लिखें, जैसे :
पुनर्जागरण युग में लौकिक जगत के प्रति आस्था, मानववाद का विकास, तर्क की महत्ता, प्राकृतिक सौंदर्य की अनुभूति जैसे आदर्शों एवं मूल्यों को पुनः महत्त्व दिया जाने लगा।
नई जाग्रति ने लोगों को भौगोलिक खोजों के लिये प्रेरित किया।
इसने अभिव्यक्ति की प्रतिष्ठा, पुरातन के प्रति मोह, राज्य एवं धर्म का पृथक्करण एवं राष्ट्रीयता का विकास, तर्क एवं विवेक को महत्त्व दिया।
पुनर्जागरण युग में कला, साहित्य एवं विज्ञान के विकास ने लोगों के समक्ष तर्क-वितर्क के लिये संसाधनों की सुलभता को सुनिश्चित किया।
पुनर्जागरण के प्रभाव स्वरुप फ्राँसीसी क्रांति द्वारा सामंती व्यवस्था पर कुठाराघात तथा लोकतंत्र के सिद्धांतों का प्रतिपादन किया गया। 
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट : निर्धारित शब्द-सीमा में विश्लेषित करके लिखें।
फ्राँसीसी क्रांति उस विशाल नदी की तरह थी, जो उच्च पर्वत शिखर से प्रारंभ होकर मार्ग में अनेक छोटे-बड़े पर्वतों को लांघती हुई कभी तीव्र गति से, तो कभी मंद गति से प्रवाहमान रही। कथन के संदर्भ में फ्राँसीसी क्रांति के स्वरूप का निर्धारण कीजिये।
उत्तर :
भूमिका में:-  
फ्राँसीसी क्रांति के सामान्य परिचय से उत्तर प्रारंभ करें।
विषय-वस्तु में:-
भूमिका से लिंक रखते हुए क्रांति के स्वरूप-निर्धारण के साथ उसकी विशेषताओं पर चर्चा करें, जैसे :
मध्यवर्गीय स्वरूप:
फ्राँसीसी क्रांति की शुरुआत तृतीय स्टेट के बुर्जुआ तत्त्वों के हाथों हुई थी। 
मानवाधिकारों की घोषणा में भी मध्यम वर्गीय प्रभाव दिखाई देता है। 
जैकोबियनों ने आतंक के राज्य में भी बुर्जुआ वर्ग के हितों को ही सर्वोपरि माना।
विश्वव्यापी स्वरूप:
फ्राँस की क्रांति ने समकालीन यूरोप के राष्ट्रों को बहुमूल्य राजनीतिक आदर्श दिये।
क्रांति आवश्यकताओं और परिस्थितियों के अनुसार अपने उद्देश्यों को प्राप्त करने के लिये रणनीतियाँ और प्रक्रियाएँ परिवर्तित करती रही थी।
सामाजिक स्वरूप:
अधिकारविहीन और अधिकारपूर्ण वर्गों में बँटे फ्राँसीसी समाज की कुंठा ने भी क्रांति को उत्प्रेरित किया। 
अधिनायकवादी स्वरूप:
रोबेस्पियर के हाथों में क्रांति अधिनायकवादी हो गई। आगे चलकर नेपोलियन ने भी अधिनायकवादी रुख अपनाया। 
प्रगतिशील स्वरूप:
क्रांति ने फ्राँस के समाज में व्याप्त तमाम विकृतियों, विसंगतियों और बुनियादी दोषों के विरुद्ध एक सशक्त प्रतिक्रिया दी। इस रूप में यह प्रगतिशील स्वरूप भी लिये हुए थी। 
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट: निर्धारित शब्द-सीमा में उत्तर को विश्लेषित करके लिखें।
‘अजंता चित्रकला की अपनी शैली है जो विश्व की शैलियों से सर्वथा भिन्न है, अजंता का प्रत्येक चित्र अपने आप में एक व्यक्तित्व है।’ कथन के संदर्भ में अजंता चित्रकला की विशेषताओं का वर्णन कीजिये।
उत्तर :
भूमिका में:-  
प्रश्नगत कथन को स्पष्ट करते हुए उत्तर प्रारंभ करें। 
विषय-वस्तु में:-
अजंता चित्रकला की विशेषताओं का वर्णन करें, जैसे :
अजंता की गुफाओं में जो चित्र बनाए गए हैं वे बौद्ध धर्म से संबंधित हैं। 
गुफाओं की दीवारों तथा छतों पर बनाए गए चित्रों में सर्वाधिक महत्त्वपूर्ण चित्र जातक कथाओं से जुड़ा हुआ है। 
अजंता की गुफा संख्या 9 और 10 में प्राचीनतम चित्रकलाएँ हैं, जिनकी समानता अमरावती की मूर्तिकला और सातवाहन काल की मानव आकृतियों की वेशभूषा, आभूषणों तथा जातीय विशेषताओं से है। 
16वीं गुफा में सर्वश्रेष्ठ चित्र मरणासन्न राजकुमारी तथा महात्मा बुद्ध के उपदेश का है। 
फ्रेस्को और टेंपेरा शैली के अंतर्गत चित्रों का निर्माण किया गया है। 
चित्रों में सजीवता झलकती है।
सौंदर्य की उच्चता का बोध होता है आदि। 
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट: निर्धारित शब्द-सीमा में उत्तर को विश्लेषित करके लिखें।
जेट स्ट्रीम के विकास की अवस्थाओं को स्पष्ट करते हुए इसके महत्त्व पर चर्चा करें।
उत्तर :
भूमिका में :-  
जेट स्ट्रीम को स्पष्ट करते हुए इसके विकास चक्र की संक्षिप्त चर्चा के साथ उत्तर प्रारंभ करें।
विषय-वस्तु में :-
भूमिका से लिंक रखते हुए जेट स्ट्रीम विकास की चारों अवस्थाओं को विश्लेषित करके लिखें, जैसे :
प्रथम अवस्था में जेट स्ट्रीम की स्थिति ध्रुवों के पास होती है।  द्वितीय अवस्था में रासबी लहरों के निर्माण के साथ जेट स्ट्रीम का भूमध्य रेखा की ओर विस्तार होने लगता है।  तृतीय अवस्था में जेट स्ट्रीम का प्रवाह पूर्णतया लहरनुमा हो जाता है।  चतुर्थ अवस्था में अत्यधिक देशांतरीय प्रवाह के कारण तरंगों का विच्छेदन, फलस्वरूप मूल धारा से अलग होकर चक्राकार मार्ग का निर्माण। 
प्रथम पैराग्राफ से लिंक रखते हुए द्वितीय पैराग्राफ में जेट स्ट्रीम के महत्त्व पर चर्चा करें, जैसे :
जेट स्ट्रीम की उपस्थिति के कारण ही मध्य अक्षांशों में चक्रवातों का प्रबल हो जाना, परिणामस्वरूप सामान्य से अधिक वृष्टि। 
जेट स्ट्रीम के कारण धरातलीय चक्रवातों एवं प्रतिचक्रवातों के स्वरूप में परिवर्तन होने से मौसम में उतार-चढ़ाव। 
ऊपरी वायुमंडल में अभिसरण तथा अपसरण होने से उच्च तलीय चक्रवातों एवं प्रतिचक्रवातों का निर्माण इत्यादि। 
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट : निर्धारित शब्द-सीमा में विश्लेषित करके लिखें।
चर्चा कीजिये कि स्वराजवादी राजनीतिक संघर्ष के लिये परिषद को एक रणभूमि बनाने में कहाँ तक सफल रहे? परिषद में प्रवेश को लेकर अपरिवर्तनवादियों के क्या तर्क थे?
उत्तर :
भूमिका में:-  
स्वराजियों के विधानपरिषदों में प्रवेश के निर्णय और कॉन्ग्रेस के दो धड़ों में बँटने के परिणामस्वरूप स्वराज पार्टी के निर्माण पर चर्चा करते हुए उत्तर प्रारंभ करें। 
विषय-वस्तु में:-
भूमिका से लिंक रखते हुए प्रथम पैराग्राफ में विधानमंडलों में स्वराजवादियों की गतिविधियों की चर्चा करते हुए उनकी सफलता लिखें, जैसे :
गतिविधियों में:
स्वशासन, नागरिक स्वतंत्रता तथा औद्योगीकीकरण के पक्ष में उन्होंने सशक्त भाषण दिये। 
गठबंधन के सहयोगियों के साथ मिलकर स्वराजियों ने कई बार सरकार के विरुद्ध मतदान किया। 
बजट संबंधी मांगों के विपरीत और स्थगन प्रस्ताव के पक्ष में भी मतदान किया। 
सफलताओं में:
सार्वजनिक सुरक्षा विधेयक पर सरकार की पराजय स्वराजियों की महत्त्वपूर्ण उपलब्धि थी। 
मॉन्टेग्यू-चेम्सफोर्ड सुधारों की कमियों को उजागर करने में सफल रहे। 
प्रथम पैराग्राफ से लिंक रखते हुए द्वितीय पैराग्राफ में स्वराजवादियों की असफलताओं पर संक्षिप्त चर्चा के साथ अपरिवर्तनवादियों के तर्कों को प्रस्तुत करें, जैसे :
असफलताओं में:
स्वराजवादी स्वराज पार्टी में सांप्रदायिक तत्त्वों के प्रवेश को रोकने में असफल रहे।
विधानमंडलों के भीतर और बाहर संघर्ष के मध्य समन्वय नहीं बना पाए।
वे विधानमंडल की शक्तियों तथा विशेषाधिकारों का पूर्ण उपयोग करने में असफल रहे। 
परिवर्तन विरोधी अर्थात् अपरिवर्तनवादियों के तर्कों में: 
इससे रचनात्मक कार्य प्रभावित होंगे। 
विधानमंडलों के बाहर रहकर रचनात्मक कार्यों के द्वारा जनता को सविनय अवज्ञा के लिये तैयार किया जा सकता है। 
विधानमंडलों में प्रवेश से नेता धीरे-धीरे औपनिवेशिक शासन के समर्थक हो सकते हैं। 
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट: निर्धारित शब्द-सीमा में विश्लेषित करके लिखें।
संपूर्ण विश्व के लोकतांत्रिक इतिहास में 1952 का आम चुनाव मील का पत्थर साबित हुआ। आलोचनात्मक मूल्यांकन कीजिये।
उत्तर :
भूमिका में :- 1952 के आम चुनावों के सामान्य परिचय से उत्तर की शुरुआत करें इसमें लोकतांत्रिक प्रणाली में चुनावों की महत्ता को बताते हुए 1947 में आज़ाद हुए भारत जैसे नवस्वतंत्र लोकतांत्रिक गणराज्य में 1952 में चुनावों के माध्यम से लोकतंत्र का प्रथम उत्सव मनाने की चर्चा करें।
विषय-वस्तु में :-
भूमिका से लिंक रखते हुए प्रथम पैराग्राफ में 1952 के चुनावों की कुछ मुख्य विशेषताओं पर चर्चा करें, इसमें निम्नलिखित बिंदुओं पर चर्चा की जा सकती है :
भारत ने बहुपार्टी प्रणाली अपनाई। 
मतदान का अधिकार वयस्कता के आधार पर दिया, न कि संपत्ति या लिंग के आधार पर।
निर्धनों ने भी मतदान के अधिकार का लाभ उठाया इत्यादि।
चूँकि प्रश्न में आलोचनात्मक मूल्यांकन करने के लिये कहा गया है इसलिये इसके नकारात्मक प्रभावों पर चर्चा करें, जैसे-
एक पार्टी सिस्टम का प्रारंभ हुआ। 
एक पार्टी सिस्टम ने अन्य दलों की उपस्थिति को उपेक्षित कर दिया। 
कॉन्ग्रेस ने स्वतंत्रता आंदोलन के अपने सशक्त आधार का लाभ उठाया, जबकि नवगठित पार्टियाँ देश के दूरदराज़ के स्थानों तक अपनी पहुँच नहीं बना पाईं। 
लोकतांत्रिक अधिनायकवाद की स्थिति उभरी। 
बहुमत के आधार पर कॉन्ग्रेस ने नागरिक स्वतंत्रता को सीमित करने का प्रयास किया। 
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट : निर्धारित शब्द-सीमा में विश्लेषित करके लिखें।
‘25 अगस्त, 1911 के भारत सरकार के ‘डिस्पैच’ ने ‘गवर्नर इन कौंसिल’ के अंतर्गत बंगाल के एकीकरण को राजधानी के दिल्ली स्थानांतरण से जोड़ा, जिसका प्रयोजन मुसलमानों की भावनाओं को शांत करना था, तथापि इसमें कुछ वृहत्तर प्रयोजन अवश्य ही अंतर्निहित थे।’ व्याख्या करें।
उत्तर :
उत्तर की रूपरेखा:
बंगाल का विभाजन क्यों रद्द हुआ?
राजधानी स्थानांतरण ‘मुस्लिम तुष्टीकरण’ की नीति थी। 
राजधानी स्थानांतरण के अन्य कारण थे- भौगोलिक, राष्ट्रवाद नियंत्रण संबंधी कारण,  और राजनीतिक कारण।
बंगाल विभाजन के पश्चात् उत्पन्न अराजकता एवं आंदोलन के वातावरण तथा राष्ट्रवाद की बढ़ती भावना के फलस्वरूप 1911 में बंगाल विभाजन रद्द कर दिया गया। चूँकि बंगाल विभाजन मुस्लिम वर्ग के पक्ष में था, अतः यह विभाजन रद्द होने से मुस्लिम वर्ग में असंतोष बढ़ गया। इस असंतोष को भाँपकर तथा इसे कम करने हेतु अंग्रेजों ने इसे राजधानी स्थानांतरण के मुद्दे से जोड़ दिया।
चूँकि लगभग सभी मुस्लिम शासकों (सल्तनतकालीन तथा मुगलकालीन) ने या तो दिल्ली को अपनी राजधानी बनाया या उसे विशेष महत्त्व दिया। अतः मुसलमान वर्ग भावनात्मक तौर पर ‘दिल्ली’ से विशेष लगाव रखता था। अंग्रेजों ने दिल्ली को राजधानी बनाकर स्वयं को मुस्लिम वर्ग के हितैषी शासक के रूप में प्रस्तुत कर उनकी असंतुष्टि  को कम करने का प्रयास किया।
परंतु राजधानी का कलकत्ता से दिल्ली स्थानांतरण केवल मुस्लिम वर्ग को संतुष्ट करने के लिये नहीं था अपितु इसके अन्य वृहतर कारण भी थे, जो इस प्रकार हैं-
भौगोलिक कारणः दिल्ली अंग्रेजों की ग्रीष्मकालीन राजधानी ‘शिमला’ पश्चिमी व्यापारिक केंद्रों, जैसे- कराची तथा मुम्बई के निकट थी, अतः यह अंग्रेजों के लिये राजधानी का श्रेष्ठ विकल्प था।
राष्ट्रवाद नियंत्रण संबंधी कारणः कलकत्ता प्रारंभ से ही अंग्रेजों की आर्थिक-राजनीतिक गतिविधियों का केन्द्र रहा, अतः यह ‘विकास’ की प्रक्रिया में अग्रणी था। यहीं सर्वप्रथम राष्ट्रवाद का उदय हुआ जो विभिन्न संस्थाओं के रूप में तथा स्वदेशी आंदोलन के दौरान देखने को मिला। अतः अंग्रेजों ने कलकत्ता को ‘केन्द्र’ से हटाकर बंगाल की शक्ति तथा राष्ट्रवाद को क्षीण करने का प्रयत्न किया।
इसके अतिरिक्त पंजाब, संयुक्त प्रांत राष्ट्रवाद के नए केन्द्र बनते जा रहे थे। इन सब पर नियंत्रण हेतु अंग्रेजों ने दिल्ली को राजधानी बनाने का विकल्प चुना।
राजनीतिक कारणः मॉर्ले-मिण्टो सुधार, 1909 के तहत लेजिस्लेटिव काउंसिल में भारतीयों की भूमिका बढ़ गई। अब अंग्रेज ऐसी राजधानी चाहते थे जो देश के केन्द्र में स्थित हो और जिससे पूरे देश पर प्रभावी नियंत्रण स्थापित किया जा सके।
अतः स्पष्ट है कि राजधानी स्थानांतरण केवल मुस्लिम वर्ग की संतुष्टि के लिये नहीं अपितु अनेक अन्य कारणों से भी की गई थी। इस संदर्भ में लॉर्ड हार्डिंग ने कहा था, जो दिल्ली पर शासन करता है, वह पूरे हिन्दोस्ताँ पर शासन करता है।